Document ID: 32015R0359

A BIZOTTSÁG (EU) 2015/359 RENDELETE
(2015. március 4.)
az 1338/2008/EK európai parlamenti és tanácsi rendeletnek az egészségügyi ellátással kapcsolatos kiadásokra és finanszírozásra vonatkozó statisztikák tekintetében történő végrehajtásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a népegészségre és a munkahelyi egészségre és biztonságra vonatkozó közösségi statisztikáról szóló, 2008. december 16-i 1338/2008/EK európai parlamenti és tanácsi rendeletre (1) és különösen annak 9. cikke (1) bekezdésére és II. mellékletének d) pontjára,
mivel:
(1)
Az 1338/2008/EK rendelet előírja a népegészségre, valamint a munkahelyi egészségre és biztonságra vonatkozó európai statisztikák rendszeres összeállításának közös keretét.
(2)
A végrehajtási intézkedések meghatározzák az egészségügyi ellátással kapcsolatos kiadások és finanszírozás tekintetében szolgáltatandó adatokat és metaadatokat, valamint az adatszolgáltatásra vonatkozó referencia-időszakokat, időközöket és határidőket.
(3)
Az 1338/2008/EK rendelet 6. cikkének (2) bekezdésével összhangban elvégezték az egészségügyi ellátással kapcsolatos kiadásokra és finanszírozásra vonatkozó adatok rendelkezésre állásának előnyeit a tagállamok által 2005 óta önkéntes alapon, az egészségügyi számlák rendszere által előírt elvekkel összhangban végzett adatgyűjtés költségeivel és a tagállamokra háruló terhekkel összevető költség-haszon elemzést. Az 1338/2008/EK rendelet 6. cikkének (1) bekezdése értelmében a Bizottság 2013-2014-ben a tagállamok által önkéntes alapon elvégzendő kísérleti tanulmányokat kezdeményezett. A Bizottság több találkozó alkalmával egyeztetett a tagállamokkal a felhasználói igényekről. Az egész Unióra vonatkozó adatok rendelkezésre állása valószínűleg nagymértékben segíti majd az egészségügyi és szociálpolitikai döntéshozatalt.
(4)
Az egészségügyi számlák rendszerének 2011. évi kézikönyve (2) - amelyet a Bizottság (Eurostat), a Gazdasági Együttműködési és Fejlesztési Szervezet (OECD) és az Egészségügyi Világszervezet (WHO) közösen állított össze - előírja az egészségügyi ellátással kapcsolatos kiadásokra és finanszírozásra vonatkozó adatok feldolgozásának koncepcióját, fogalommeghatározásait és módszereit. Az adatok relevanciájának és összehasonlíthatóságának biztosítása érdekében a fenti három szerv által közösen végrehajtandó éves adatgyűjtés során alkalmazott részletes kérdőívnek és az azt kísérő iránymutatásoknak ezen a kézikönyvön kell alapulniuk.
(5)
Az e rendeletben előírt intézkedések összhangban vannak az Európai Statisztikai Rendszer Bizottságának véleményével,
ELFOGADTA EZT A RENDELETET:
1. cikk
Ez a rendelet meghatározza az egészségügyi ellátással kapcsolatos kiadásokra és finanszírozásra (mint az egészségügyi ellátásra vonatkozó statisztikák tekintetében az 1338/2008/EK rendelet II. mellékletében felsorolt területek egyikére) vonatkozó európai statisztikák kidolgozásának és előállításának szabályait.
2. cikk
Az e rendelet alkalmazása során használandó fogalommeghatározásokat az I. melléklet tartalmazza.
3. cikk
A tagállamok adatokat szolgáltatnak a II. mellékletben meghatározott területek tekintetében.
4. cikk
(1) A tagállamok évenkénti rendszerességgel nyújtják be az előírt adatokat és a kapcsolódó szabványos referencia-metaadatokat. A tárgyidőszak a naptári év.
(2) Az n. évre vonatkozó adatokat és referencia-metaadatokat az n+2. év április 30-ig kell benyújtani.
(3) Az adatokat és referencia-metaadatokat évente az egyablakos adatbeviteli rendszeren keresztül kell a Bizottság (Eurostat) részére megküldeni, vagy elektronikus úton kell elérhetővé tenni a Bizottság (Eurostat) számára.
(4) Az első tárgyév 2014.
(5) Az utolsó tárgyév 2020.
(6) A (2) bekezdéstől eltérve a tagállamok a 2014. tárgyévre vonatkozó adatokat és referencia-metaadatokat 2016. május 31-ig nyújtják be.
5. cikk
(1) A tagállamok a II. mellékletben meghatározott összesítettségi szinten szolgáltatják az adatokat.
(2) A tagállamok benyújtják a szükséges referencia-metaadatokat is, különös tekintettel az adatforrásokra, azok hatókörére és az alkalmazott összeállítási módszerekre; az egészségügyi ellátással kapcsolatos nemzeti kiadások és finanszírozás tagállamokra jellemző, az I. mellékletben ismertetett fogalommeghatározásoktól eltérő sajátosságaira vonatkozó információkra; a nemzeti jogra való hivatkozásokra, amennyiben az képezi az egészségügyi ellátással kapcsolatos kiadások és finanszírozás jogalapját; valamint az eddig felsorolt statisztikai összetevőkben bekövetkező változásokra.
6. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. március 4-én.

Labels: 12
0
18
19